আইয়ুব বাচ্চুর সহশিল্পীসহ সংগীত ও সংস্কৃতি জগতের বিভিন্নজনের কথায় তরুণ প্রজন্মকে উজ্জীবিত করার ক্ষেত্রে তাঁর অবদানের কথা ফুটে ওঠে। আওয়ামী লীগের পক্ষে শ্রদ্ধা নিবেদন করে দলের সাধারণ সম্পাদক ওবায়দুল কাদের বলেন, ‘ব্যান্ড সংগীতে তিনি নতুন মাত্রা যোগ করেছেন। এ কারণে তিনি সবার ভালোবাসা পেয়েছেন। শিল্পী হিসেবে তিনি পরিণত হয়েছেন এ দেশের সম্পদে। তাঁর চলে যাওয়া একেবারেই আকস্মিক। সংগীত ভুবনে তিনি শূন্যতা রেখে বিদায় নিলেন। আমার বিশ্বাস, নতুন প্রজন্ম তাঁর দেখানো পথে চলে নবচেতনায় উজ্জীবিত হবে।’